**Често задавани въпроси, във връзка с провеждане на дейностите по проект „Подкрепа за успех“**

1. Във връзка с възможността за включване на нови ученици за допълнително обучение задължително ли е да се спази минималният брой от 60 учебни часа допълнително обучение по един учебен предмет (съгласно чл. 17, ал. 3 от  Наредбата за приобщаващо образование) или може и по-малко например 50 учебни часа (20 ч. по БЕЛ + 20 ч. по математика + 10 ч. БЗО), ако  е установена такава потребност?

Отговор: Общата продължителност на допълнителното обучение по Дейност 3 или по Дейност 4 за новосформираните групи е до 120 учебни часа за всеки ученик по един или повече учебни предмети, считано от 01 юни до края на учебната година, като конкретният брой часове се определя в зависимост от установените потребности на ученика. Финансирането на проектните дейности за допълнителни обучения се осъществява на база разход за единица продукт, който е пакет от 10 учебни часа за един ученик. Затова минималният брой на часовете за допълнително обучение не може да бъде по-малко от 10 учебни часа.

1. Може ли обучението на съществуващите групи по Дейност 3 да се довърши дистанционно, а не присъствено?

Отговор: Да, може при наличие на необходимите условия за провеждане на дистанционно обучение и след направена актуална преценка от страна на ръководителя на групата за необходимостта от провеждане на планираните още в началото на учебната година теми и брой часове за занятията. Необходимо е да се определи напредъкът на учениците за периода на проведеното обучение от разстояние в електронна среда и при установяване на натрупани пропуски в усвояването на учебното съдържание по даден учебен предмет да се внесат изменения в програмата/графика и в броя на часовете за допълнително обучение по този учебен предмет.

Присъствено обучение се осъществява за учениците, които по време на преустановените присъствени учебни часове в училище вследствие на въведени противоепидемични и/или други мерки, свързани с опазване здравето и живота на населението, **не са участвали в обучение от разстояние в електронна среда** чрез използване на средствата на информационните и комуникационните технологии или частично са се обучавали с учебни материали на хартиен носител.

3. За новите ученици трябва ли да направим същите процедури като в началото на годината - проучване, вписване в платформата и всичко друго?

Отговор: Да, трябва да се изпълнят процедурите, заложени в Указанията за изпълнението на дейностите по проекта.

4. Ако за учениците, които са включени в групи за допълнително обучение, остават 20 часа, но не са участвали в онлайн обучение, може ли да се вземат само тези часове?

Отговор: Решението на ръководителя на групата за провеждане на оставащите 20 часа следва да се извърши на базата на актуална оценка за напредъка на всеки ученик от групата въз основа на проведени тестове, обмен на информация за постиженията/пропуските на ученика в усвояването на учебното съдържание по съответните учебни предмети, консултиране с координатора по чл. 7 от Наредбата за приобщаващото образование и др. Информацията за напредъка следва да се отбележи в Индивидуалната карта на ученика.

5. Във вече съществуващите групи могат ли да извършват промени в програмата, предвид установени натрупани дефицити във връзка с дистанционното обучение?

Отговор: Да, препоръчително е да се извършат промени в програмата, тъй като тя трябва да отчете евентуалните натрупани пропуски в усвояването на учебното съдържание по определен учебен предмет за периода на обучение от разстояние в електронна среда. За целта е необходимо да се идентифицират пропуските и затрудненията на ученика (чрез прилагане на тестове, обмен на информация за постиженията/пропуските на ученика в усвояването на учебното съдържание по съответните учебни предмети, консултиране с координатора по чл. 7 от Наредбата за приобщаващото образование и др.) и въз основа на получените резултати да се предвиди актуална към момента индивидуална подкрепа за всеки ученик.

6. Вече съществуващите групи могат ли да се допълват с ученици, които не са участвали в дистанционно обучение, в случай че тези ученици не са достатъчни за сформиране на самостоятелна група?

Отговор: Не, учениците, които не са участвали в обучение от разстояние в електронна среда, се включват в новосформирани групи. Дадена е възможност по изключение да се сформират групи и с двама ученици.

7. Ако всички ученици от дадена група за допълнителни обучения, която е сформирана в началото на учебната година, не са участвали в онлайн обучение, как да процедираме: довършваме часовете, които са планирани, но не са взети и след това ги включваме отново в група за компенсиране на натрупаните пропуски от неучастието им в онлайн обучение или прекратяваме дейността на групата и създаваме нова, съгласно новите указания, получени с писмото.

Отговор: И в тази ситуация е необходима актуална оценка на потребностите на учениците към настоящия момент, въз основа на която да се мотивира необходимостта от обучение по планираните в началото на учебната година теми, както и включването на нови. За целта следва да се редактира програмата и графика на съответната група.

8. Ако част от учениците в една група не са участвали в онлайн обучение, прекратяваме ли участието им в тези групи и ги включваме в новосформирани такива или продължават участието си в тези групи?

Отговор: В една група се включват ученици с идентифицирани сходни индивидуални пропуски и затруднения, за които е определена еднаква продължителност на допълнителното обучение по учебния предмет. Може да се сформират и сборни групи по учебен предмет с ученици от различни паралелки от определен клас или от различни класове със сходни потребности от допълнително обучение по съответния учебен предмет. Затова ръководителят на групата следва да установи актуалните към момента потребности на учениците, които не са участвали в обучение в електронна среда, и да предложи най-оптималния вариант за продължаване на обучението за тези ученици в периода 01 юни 2020 г. до края на учебната година.

9. До края на тази седмица (12 юни) за прогимназиалния етап и до края на юни за гимназиалните класове, допълнителните обучения трябва да са по два часа дневно или могат да са четири часа на ден?

Отговор: До края на учебното време в новосформираните групи часовете са до 4 дневно, а за групите, които продължават (в които учениците участват в обучение от разстояние в електронна среда) е до 2.

10. Училищата ще получат ли допълнително финансиране за новосформирани групи с нови ученици от 01.06.2020 г. до края на учебната 2019/2020 г.?

Отговор: За всички групи - предвидени в началото на учебната година и за новосформираните групи, финансирането се осъществява съгласно Глава четвърта „Финансиране на проектните дейности“ от Указанията за провеждане на дейностите по проекта. За всеки пакет от 10 часа допълнително обучение на ученик, за който има издадено удостоверение чрез информационната система на проекта училищата ще получат размера на средствата, отговарящи на единичния разход. (виж Приложение 9-стандартна таблица на разходите)

11. За сформираните групи в началото на годината по Дейност 3 – възстановяват ли се занятията от 1.6.2020 г., тъй като на сайта на проекта има информация само за VII клас, а за останалите класове да очакваме допълнителна информация?

Отговор: Да, дейността може да продължи.

12. Може ли да се проведат планираните, но невзети часове на групите за допълнителни обучения, след 1 юни с ученици от XII клас и след 12 юни с ученици от VII клас.

Отговор: В случай, че ученик от XII клас не е положил успешно ДЗИ, може да се включи в новосформираните групи за допълнително обучение. Учениците от VII клас, включени от началото на учебната година в групи за преодоляване на обучителни затруднения, може да вземат оставащите им часове, за да компенсират натрупаните затруднения.

13. Имаме новосъздадени групи за допълнително обучение с по 9 и по 10 ученици в съответствие с Указанията на министъра на образованието и науката за организиране и провеждане на присъствено обучение и дейности в институции в системата на предучилищното и училищното образование. Платформата обаче не позволява въвеждането на деветото и десетото дете.

Отговор: Допълнителното обучение за учениците се провежда в групи от 4 до 8 ученици по учебни предмети, като в тях се включват ученици с идентифицирани сходни индивидуални пропуски и затруднения, за които е определена еднаква продължителност на допълнителното обучение по учебния предмет. При наличие на 9 ученици се сформират две групи. При обективна невъзможност за сформиране на група от 4 ученици същата може да се сформира и с по-малък брой ученици, но не по-малко от 2-ма ученици. Обученията може да се провеждат и в сборни групи по учебен предмет с ученици от различни паралелки от определен клас или от различни класове със сходни потребности от допълнително обучение по съответния учебен предмет.

14. С каква продължителност са часовете по проект "Подкрепа за успех", които подновяваме? До месец март бяха 45 мин., по време на дистанционното обучение бяха 30 мин.

Отговор: Продължителността на часовете по проекта е според продължителността на учебните часове за съответния клас в училището.